Kleinert, Dana, poslankyňa NR SR (2024-01-24):
Ďakujem pekne. Na budúce ocením, keď bude vyhovené žiadostiam poslancov a poslankýň a chcú spraviť svoju rozpravu vcelku, čo teda mi nebolo predtým pánom Blahom umožnené, takže na budúce trošku by som chcela aj požiadať aj o takéto rešpektovanie. Budem teda pokračovať a pokračujem teda opäť tou výzvou, že ste to práve vy, členovia a členky tejto koalície SMER-u, HLAS-u a SNS, kto tu predkladá zákony v skrátenom legislatívnom konaní. Zodpovednosť vlády je nevyhnutnou podmienkou pre zachovanie demokratických princípov, ako sú právny štát aj transparentnosť štandardného legislatívneho procesu. Riadne legislatívne konanie zabezpečuje, že všetky zákony sú dôkladne preskúmané, diskutované a schválené zástupcami volených verejnosťou, čím sa znižuje riziko zneužívania moci a zabezpečuje, aby zákony odrážali verejný záujem a dodržiavali zásady spravodlivosti a rovnosti. Toto sme si tu tiež už hovorili nespočetne mnohokrát. Zneužívanie politickej moci sa najčastejšie prejavuje v situáciách, kde existujú slabé právne a demokratické inštitúcie alebo kde sú občianske a politické slobody obmedzené, a toto je aj cieľ Ficovej vlády, vidíme to v obsahoch jej návrhov, v skrátených legislatívnych konaniach, v konaní ministrov a ministeriek, kobercových výmenách odborníkov a odborníčok za pytliakov, a to už teraz nielen metaforicky, ale už aj doslovne. Snaha o likvidáciu transparentných výberových procesov tiež svedčí jednak o snahe mocensky ovládnuť a znormalizovať, ale aj o mrhaní verejných zdrojov, dosadením svojich ľudí bez potrebnej kvalifikácie, zato s potrebnou straníckou knižkou a poslušnosťou. Chuť po zneužívaní moci vidíme tiež v podaniach návrhov zákonov poslancov a poslankýň koalície. Vidíme snahu o oslabenie právneho štátu, vidíme chuť a smäd po moci, bezbrehej, bezbrehej moci, po pomste, a to na úkor ľudí tejto krajiny. Pomsta je váš svätý grál a neváhate použiť žiadne praktiky na ceste k nej, ale nezabudnite, história si to pamätá. Skrátené legislatívne konanie ako mimoriadny inštitút legislatívneho procesu má isto svoje postavenie a jeho význam je za určitých okolností prípustný, preto si vyžaduje naozaj mimoriadne okolnosti, za ktorých je prípustný, a tieto okolnosti nie sú. Už len samotná konštatácia, že nejaký právny inštitút ústavy sa vo veľkom zneužíva, nám natieňujú aj iný aspekt, a to ten týkajúci sa vzdelávania, a to najmä toho právnického. Napriek tomu, že sa študenti na právnických fakultách učia, čo všetko by malo byť súčasťou riadneho legislatívneho procesu a čo už nie, kedy je možné využiť skrátené legislatívne konania, a odborná literatúra uvádza prípady z praxe, je až hanbou, že vašimi návrhmi, ktoré v Národnej rade predkladáte a ktoré by mali ísť príkladom aj pre mladých ľudí, ešte len študujúcich, vy im ukazujete stránku inú, a to stránku ohýbania práva, a to keď právne normy interpretujete spôsobom, ktorý odchádza od ich pôvodného zámeru alebo ducha zákona prostredníctvom právnych kľučiek či neetického správania. Ohýbanie práva často zahŕňa využívanie právnych technickostí alebo slabých bodov v legislatíve na dosiahnutie výsledku, ktorý nie je v súlade s prvotnými zámermi zákonodarcov. Tento postup môže mať vážne dôsledky, ako aj oslabenie dôvery verejnosti v právny systém, podkopávanie spravodlivosti a narušenie základných princípov právneho štátu. V extrémnych prípadoch môže ohýbanie práva viesť k systematickému zneužívaniu moci a ja sa desím, že sa presne do tohto rútime. Pre mladých ľudí je vzdelávanie v kritickom myslení zásadné, pretože im poskytuje nástroje na navigáciu v komplexnom a rýchlo sa meniacom svete. Rozvoj kritického myslenia u mladých ľudí im umožňuje stať sa nezávislými, sebavedomými a zodpovednými občanmi, čo je nevyhnutné pre ich osobný rast, kariérny rozvoj a pre účinnú účasť na spoločenskom živote. Mladí a slušní ľudia s kritickým myslením a so získanými vysokoškolskými znalosťami sú, zdá sa, pre navrhovateľa tohto zákona najväčším nepriateľom. Boja sa ich, preto sme aj v nedávnej dobe počuli výsmešky predsedu vlády na adresu slušného študenta právnickej fakulty, ktorý neurobil nič, len sa pýtal, ergo kriticky sa zamýšľal a len sa pýtal jednoduché otázky. Cynizmus, s akým pristupujú navrhovatelia, je zarážajúci, ukazuje a odhaľuje tým nielen to, že vám nezáleží, táto koalícia, vám nezáleží na občanoch či mladých ľuďoch. Vám nezáleží ani len na správnosti riadnych právnych postupov. Vykazujete odbornú vyprázdnenosť a váš príklad bude raz svietiť tiež možno v nejakom odbornom článku na tému príkladov zneužitia skráteného legislatívneho konania. Je to kultúra, ktorá by v modernom štáte 21. storočia nemala už mať svoje miesto, no očividne vo vašom prípade má. Slovenská republika má byť hrdý štát, ale naozaj hrdý, nielen akože, čím viac vlajok, tým väčšia hrdosť. Musíme byť aj hrdí a hrdé na svoju slušnosť, na morálku, na kultúru a kultivovanosť. Vráťme sa z cesty nad priepasťou, prosím, vráťme sa z cesty z čiernej diery. Stiahnite tento zákon, inak nás vy, koalícia SMER, SNS a HLAS ženiete všetkých do záhuby. Stiahnite to! Ďakujem. (Potlesk.)